William Henry Bragg

Sir William Henry Bragg (* 2. júl 1862, Wigton, Spojené kráľovstvo – † 10. marec 1942, Londýn), otec Williama Lawrenca Bragga, bol britský fyzik, zakladateľ röntgenovej štruktúrnej analýzy a röntgenovej spektroskopie.

V rokoch 1935 – 1940 bol prezidentom Royal Society. Zaoberal sa najmä pohlcovaním a ionizáciou rádioaktívneho žiarenia v závislosti na vzdialenosti od zdroja žiarenia, schopnosťou materiálov brzdiť elektróny v závislosti od atómového čísla materiálu (tzv. Braggov-Grayov vzťah), röntgenovým žiarením, ktoré dlho považoval za prúd častíc.

Spolu so synom v roku 1913 vyvinuli Braggovu metódu (metódu otočného kryštálu) na určovanie kryštálovej štruktúry pomocou röntgenového žiarenia a na meranie vlnovej dĺžky. Metóda umožnila zistiť kryštálovú štruktúru mnohých anorganických látok, napr. diamantu či kamennej soli. Za tento objav dostali roku 1915 Nobelovu cenu za fyziku.

Napísal napríklad Studies in radioactivity, X-rays and crystal structure (spolu so synom), The world of sound, Concerning the nature of things, Old trades and new knowledge, The universe of light.

Iné projekty 

Anglickí fyzici
Nositelia Nobelovej ceny za fyziku
Britskí nositelia Nobelovej ceny
Prezidenti Kráľovskej spoločnosti
Nositelia Radu za zásluhy (Spojené kráľovstvo)
Držitelia Copleyovej medaily
Držitelia Radu britského impéria